Az értékelés megmutatta, hogy a kereskedelmi forgalomban kapható berendezések 8595 %-os benzingőz-befogási hatékonyságot tudnak elérni. A benzinkutakra a kötelezettség hatálybalépése előtt telepített berendezésekhez azonban nem volt minden esetben hozzáférhető a megfelelő dokumentáció. A hatékonyság foka a gyakorlatban különböző az adott berendezéstől és a használat módjától függően. Külső tényezők – mint a hőmérséklet és az üzemanyag összetétele – is befolyásolják a hatékonyságot. Általában véve úgy találták, hogy a berendezések a kötelező minimumkövetelményeknek megfelelően működnek, de az elemzés kiemelte a rendszeres (legalább évenkénti) ellenőrzések fontosságát, mivel a gőz/benzin arány könnyen eltérhet az optimális értékektől. Néhány tagállam megköveteli a „gáztömörség”ellenőrzését is, ami az irányelv alapján nem kötelező.

4.A VOC-II irányelv értékelése

4.1.Háttér-információk

Az irányelvet a Bizottság Célravezető és hatásos szabályozás programja (REFIT) keretében értékelték az eredményesség, hatékonyság, relevancia, koherencia és uniós hozzáadott érték szempontjából.

Az értékelés során külön figyelmet fordítottak a szabályozási teher feltárására és értékelésére, valamint az egyszerűsítési lehetőségek feltérképezésére.

4.2.Eredmény

Az értékelés eredményesnek, hatékonynak, koherensnek és relevánsnak, valamint uniós hozzáadott értékkel rendelkezőnek találta az irányelvet.

Megmutatta, hogy az irányelv eredményesen járult hozzá ahhoz, hogy csökkenjen a benzinből származó VOC-kibocsátás a gépjárműveknek a benzinkutaknál üzemanyaggal történő feltöltése során. Ma a VOC-I és VOC-II irányelv által lefedett tevékenységek részesedése az EU emberi eredetű VOC-kibocsátásában mindössze 0,7 %.

Az irányelveket ezért hatékonynak ítélték. A rendelkezésre álló adatok szerint a költségek nagyrészt arányosak az előnyökkel, különösen, ha figyelembe vesszük a pénzben nem kifejezhető további előnyöket és a visszanyert benzin viszonteladásából származó jövedelmet. Az egészségre és a környezetre ártalmas hatások csökkentéséből eredő megtakarításokat 92 és 270 millió EUR közöttre becsülik, a visszanyert benzin eladásából származó anyagi előnyöket pedig 77 millió euróra. A tőke és a karbantartás költsége 199 millió euróra tehető, míg az adminisztratív és a megfeleléssel kapcsolatos költségek 13 millió euróra rúghatnak. Meg kell azonban jegyezni, hogy a rendelkezésre álló adatok korlátozott mennyisége miatt nem volt lehetséges megbízható költség-haszon elemzést végezni.

Az irányelv koherens a többi uniós jogszabállyal. Az egyes érdekelt felek által a tüzelőanyagok minőségéről szóló irányelv és a VOC-I irányelv közötti összeegyeztethetetlenségre vonatkozó állítások nem bizonyultak pontosnak és szignifikánsnak.

Az irányelv továbbra is releváns választ ad a környezetre és az egészségre irányuló fenyegetésekre. „Biztonsági hálót” nyújt környezetvédelmi szempontból, a vonatkozó nemzetközi kötelezettségvállalásokra való tekintettel is. Továbbra is releváns a hetedik környezetvédelmi cselekvési programban és a „Tiszta levegőt” szakpolitikai csomagban meghatározott levegőtisztasági politikai célkitűzések szempontjából is. Néhány érdekelt fél szerint a PVR-berendezéssel felszerelt benzinkútoszlopok közelében jelzés, matrica vagy más értesítés elhelyezésére vonatkozó kötelezettség (5. cikk (3) bekezdése) nem befolyásolja a fogyasztók döntését a szándékolt módon, mivel azt inkább befolyásolja az ár és a kényelem, mint a környezetvédelmi megfontolások. Az értékelés azonban arra a következtetésre jutott, hogy a jogszabály megváltoztatása még ebben az esetben is inkább terhet jelentene, mint egyszerűsítést.

Az egyeztetés megerősítette az uniós szintű szabályozás előnyeit e területen. Az irányelv fontos volt az egész EU-ra kiterjedő, egységes fellépés kialakításában, és élénkítette a benzin és a berendezések határokon átívelő kereskedelmét.

5.Következtetés

Az értékelés eredményesnek, hatékonynak, koherensnek és relevánsnak, valamint uniós hozzáadott értékkel rendelkezőnek találta a VOC-II irányelvet. A tagállamok általi végrehajtása is összességében megfelelő.

A Bizottság a továbbiakban is együtt fog működni a tagállamokkal, segítséget nyújtva nekik az irányelv teljes végrehajtásának biztosításához.